To betjente har i sammenlagt fem tilfælde givet turister fartbøder og puttet den kontante betaling i deres egne lommer.

Sådan lyder sigtelsen fra Den Uafhængige Politiklagemyndighed.

- Vi har samlet fem forhold i alt for de to polititjenestemænd. To for den ene og tre for den anden, som vi mener, der er grundlag for at sigte dem for, siger chefkonsulent Kristian Palmann Jensen.

Udover de fem sager undersøger DPU syv yderligere tilfælde, hvor turister frygter, at betjente har beholdt betalingen.

Ikke hverdagskost

Betjente kan forlange kontant betaling fra udlændinge, der overtræder færdselsloven.

Selvom de to betjente har givet udlændingene bøder på skrift, så er pengene tilsyneladende ikke endt i statskassen, som de skulle.

- Det er usædvanligt for os, og det er også derfor, vi straks skrider til anholdelse. Det er nogle alvorlige sager, som ikke er hverdagskost, forklarer Kristian Palmann Jensen.

Rystende og udansk

Formanden for Politiforbundet, Claus Oxfeldt, er chokeret over sigtelserne.

- Hvis det forholder sig sådan, at de har proppet penge i egen lomme, så er det simpelthen så rystende og så udansk og så forkert, at det selvfølgelig skal have den konsekvens, at de ikke længere kan være i politiet.

Han håber derfor på, at betjentenes sager er unikke.

- Det går udover vores ry og rygte, som dansk politi, og det synes jeg er meget ærgerligt og meget kritisabelt. Jeg håber og tror, at det her aldrig kommer til at ske igen, siger Claus Oxfeldt.

Turister: Hvad har de tænkt på?

Her i sommerferien er der masser af turister på vejene, og på en rasteplads nær Vejle mødte DR Nyheder nogle nordmænd, der havde tillid til det danske politi.

- De gør et godt stykke arbejde, som jeg ser det. Jeg har ikke hørt nogle negative ting om politiet i Danmark, siger Kåre Sørnes.

Men efter episoderne med de langfingrede politibetjente har tilliden til det danske politi nu lidt et knæk, hos de norske turister.